Halálos és cserbenhagyásos gázolás részegen – 7 és fél évet kapott a ságújfalui férfi | Hírek | infoEsztergom
A Salgótarjáni Járásbíróság a csütörtökön megtartott tárgyaláson halált okozó, ittas állapotban elkövetett járművezetés bűntette, segítségnyújtás elmulasztásának bűntette, közúti veszélyeztetés bűntette és jármű önkényes elvétele bűntette miatt 7 év 6 hónap börtönbüntetésre ítélt egy 23 éves ságújfalui férfit.
A bíróság által megállapított tényállás szerint a vádlott tavaly december 23-án, ismerőseivel beteglátogatóba érkezett a salgótarjáni kórházhoz. Mivel az autó vezetője tartott attól, hogy a kórház biztonsági személyzete nem engedi be az erősen ittas állapotban lévő vádlottat, ezért az indítókulcsot a kórházhoz közeli Báthory utcában parkoló autóban hagyta, hogy a vádlott és egy másik ismerőse melegedni tudjanak. A vádlott a sofőr tudta és beleegyezése nélkül a sofőrülésbe átült, az autót beindította és azzal a kórház felé, a Füleki út irányába elindult úgy, hogy az őt megakadályozni szándékozó ismerőse életét és testi épségét közvetlen veszélybe sodorta.
A vádlott a kórház bejáratánál az autóval felhajtott a járdára, és elütött egy gyalogosan közlekedő nőt, ezt követően pedig segítségnyújtás nélkül, a sérült nőt sorsára hagyva és a járművet hátrahagyva távozott. A sértett olyan súlyos sérüléseket szenvedett, hogy a kórházban életét vesztette.
Címkék: ítélet, cserbenhagyás, ittas, részeg, Ságújfalu